<classify> SERIKALI imeanza majaribio ya kuwapatia dawa za kurefusha maisha ARV watu wanaoishi na maambukizi ya Virusi vya Ukimwi VVU za miezi mitatu, badala ya mwezi mmoja ili waweze kutumia muda mwingi kufanya shughuli za ujenzi wa Taifa.Aidha mjaribio hayo hayatawahusu wajawazito,watoto chini ya miaka mitano walio kwenye dawa za mstari wa pili na wale ambao hawakidhi vigezo vya kitaalamu vilivyowekwa.Hayo yamesemwa jana Kijiji cha Meserani Wilayani Monduli,Mkoani Arusha, wakati wa uzinduzi wa Mkoa wa Arusha wa kampeni ya Furaha yangu yenye kauli mbiu Pima,Jitambue,Ishi.Mganga Mkuu wa Mkoa wa Arusha, Dk Timoth Wonanji alisema lengo la hatua hiyo kupunguzia wateja hao muda wa kukaa vituoni kusubiri huduma.Alisema watakaohusika na huduma hiyo ni wale ambao kiwango cha VVU kimeshuka mwilini, wanaozingatia umezaji dawa za ARV na mahudhurio ya kiliniki mazuri.Aidha amesema mwakani 2019 Wizara ya Afya ,Maendeleo ya Jamii, Jinsia , Wazee na Watoto itaanza kutoa dawa zenye ufanisi zaidi ya zinazotumika sasa,baada ya tafiti za kisayansi zinazoendelea chini ya Shirika la Afya Duniani WHO.Amesema Mkoa umefanikiwa kupima VVU kwa watu 188,159 hadi kufikia Desemba 2017 ukilinganisha na mwaka 2016 walipima watu 134,936 sawa na ongezeko la watu 53,223 na vituo vya kutolea huduma vimeongezeka toka 307 mwaka 2016 hadi kufikia 323 Juni 2018.Alisema ili kukabiliana na VVU na Ukimwi Taifa mnamo 2015 iliridhia malengo ya kidunia ya tisini tatu, 909090 ifikapo 2020 ambapo asilimia 90 ya watu wanaoishi na VVU wanatakiwa wawe wanajua hali zao za maambukizi, 90 ya pili kati yao wawe wanatumia dawa za kupunguza makali ya VVU na 90 nyingine wanaotumia dawa VVU viwe vimefubaa.Mwakilishi wa Benjamin Mkapa Foundation BMF Mkoa wa Arusha ,David Mkhally, alisema eneo la Monduli Juu na Meserani waliojitokeza kupima VVU ni 5730 kati yao waliokutwa na maambukizi mapya ni 29.Amesema Mkoa unajivunia kushusha kiwango cha maambukizi ya VVU toka asilimia 3.2 mwaka 20112012 hadi kufikia asilimia 1.9 mwaka 20172018, matokeo ambayo mazuri kwa miaka 30 ya Ukimwi.Mkuu wa Mkoa wa Arusha, Mrisho Gambo aliyewakilishwa na Mkuu wa Wilaya ya Monduli, Iddi Kimanta, ameshukuru Benjamini Mkapa kupitia shirika lisilo la kiserikali la Amref chini ya ufadhili wa Mfuko wa Dunia wa kupambana na Ukimwi, kifua kikuu na malaria na kuomba wazidi kushirikiana na Serikali na wadau.  <topic>: KITAIFA 